A BIZOTTSÁG 2109/2005/EK RENDELETE
(2005. december 21.)
az Egyesült Királyságban a marhahúspiacra alkalmazandó kivételes támogatási intézkedések elfogadásáról szóló 716/96/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre (1) és különösen annak 39. cikkére,
mivel:
(1)
A közösségi társfinanszírozási rendszert létrehozó 716/96/EK bizottsági rendelet (2) felhatalmazta az Egyesült Királyságot, hogy felvásárolja a több mint 30 hónapos szarvasmarhaféléket, és levágja azokat az arra kijelölt vágóhídon.
(2)
Az Európai Élelmiszer-biztonsági Hatóság biológiai veszélyekkel foglalkozó tudományos testületének 2004. április 21-én kelt, az egyesült királysági dátumalapú kiviteli rendszerben és a harminc hónaposnál idősebb állatokkal kapcsolatos eljárási rendben javasolt módosítások tudományos indoklásáról szóló véleménye szerint az Egyesült Királyságban 1996. augusztus 1. előtt született vagy nevelt szarvasmarhákat ki kell zárni az élelmiszer- és takarmányláncból, mivel a szarvasmarhák szivacsos agyvelőbántalmának (BSE) előfordulása ebben a csoportban viszonylag magas. A vélemény szerint az említett dátumot követően született szarvasmarhák esetében a szivacsos agyvelőbántalom fogyasztói kockázata a más tagállamokban tapasztalhatóhoz hasonló mértékű.
(3)
E vélemény alapján az Egyesült Királyságban 1996. augusztus 1. előtt született vagy nevelt szarvasmarhafélékből származó termékek bármilyen célra történő forgalomba hozatalának betiltásáról és az ilyen állatoknak a 999/2001/EK rendelet védekezési és felszámolási intézkedései alóli mentességéről szóló, 2005. augusztus 2-i 2005/598/EK bizottsági határozat (3) előírja, hogy nem hozható forgalomba semmilyen, az Egyesült Királyságban 1996. augusztus 1. előtt született vagy nevelt szarvasmarhaféléből származó, a tejtől eltérő anyagból álló vagy azt tartalmazó termék.
(4)
A 716/96/EK rendelet 2. cikkének (1) és (3) bekezdése meghatározza a rendelet által előírt rendszernek megfelelő állatok kilogrammjáért fizetendő összeget, valamint az állatpéldányonkénti mértéket, amellyel a Közösség az állatok felvásárlását társfinanszírozza. A 2005/598/EK határozat alapján szükséges a 716/96/EK rendelet szerinti felvásárlásokat és a közösségi társfinanszírozást korlátozni az Egyesült Királyságban 1996. augusztus 1. előtt született vagy nevelt állatok tekintetében.
(5)
Az egyszerűsítés érdekében állatpéldányonkénti felvásárlási átalányárat kell meghatározni a rendszer alapján felvásárolt bármely állatra vonatkozóan. A termelők arra való ösztönzése érdekében, hogy ne halasszák el ezen állatok elidegenítését, a felvásárlási árat az elkövetkező években fokozatosan csökkenteni kell.
(6)
A rendszer alapján történő felvásárlást a Közösség 50 %-ban társfinanszírozza.
(7)
A harminc hónaposnál idősebb állatokra vonatkozó jelenlegi rendszer és az Egyesült Királyságban 1996. augusztus 1. előtt született vagy nevelt állatokra korlátozott rendszer közötti zökkenőmentes átmenet biztosítása érdekében szükséges ez utóbbi alkalmazása kezdetének dátumát meghatározni.
(8)
Az Egyesült Királyság hatóságainak döntése következtében, miszerint 2005. január 1-jétől a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendelet módosításáról szóló, 2003. szeptember 29-i 1782/2003/EK tanácsi rendelet (4) III. címében meghatározott egységes támogatási rendszert kell alkalmazni, a 716/96/EK rendelet 2. cikkének (4) bekezdésében foglalt előírások okafogyottá váltak, így ezeket törölni kell.
(9)
A 716/96/EK rendeletet ennek megfelelően módosítani kell.
(10)
Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
A 716/96/EK rendelet a következőképpen módosul:
1.
Az 1. cikk (1) bekezdése helyébe a következő bekezdés lép:
„(1) Az Egyesült Királyság illetékes hatósága felhatalmazást kap arra, hogy felvásároljon minden 1996. augusztus 1-je előtt az Egyesült Királyságban született vagy nevelt, bármely termelő vagy megbízottja által felajánlott szarvasmarhafélét, amely nem mutatja a szivacsos agyvelőbántalom klinikai tünetét, és amely az értékesítést megelőző legalább hat hónapos időszakban az Egyesült Királyság területén található gazdaságban volt.”
2.
A 2. cikk a következőképpen módosul:
a)
az (1) bekezdés helyébe a következő szöveg lép:
„(1) Az Egyesült Királyságnak az 1. cikk (1) bekezdése szerinti illetékes hatósága a termelőknek vagy megbízottjaiknak az alábbiakat fizeti:
-
a 2006. december 31-ig történő felvásárlások esetén 360 EUR állatpéldányonként,
-
a 2007. január 1-je és a 2007. december 31-e közötti időszakban történő felvásárlások esetén 324 EUR állatpéldányonként,
-
a 2008. január 1-je és a 2008. december 31-e közötti időszakban történő felvásárlások esetén 292 EUR állatpéldányonként;”
b)
a (2) bekezdést törölni kell;
c)
a (3) bekezdés első albekezdése helyébe a következő szöveg lép:
„A Közösség az Egyesült Királyságnak az 1. cikk (1) bekezdésében említett felvásárlásokból származó kiadásait a felvásárolt és az 1. cikk előírásainak megfelelően megsemmisített állatpéldányonként az alábbi mértékben társfinanszírozza:
-
a 2006. december 31-ig történő felvásárlások esetén 180 EUR állatpéldányonként,
-
a 2007. január 1-je és a 2007. december 31-e közötti időszakban történő felvásárlások esetén 162 EUR állatpéldányonként,
-
a 2008. január 1-je és a 2008. december 31-e közötti időszakban történő felvásárlások esetén 146 EUR állatpéldányonként.”;
d)
a (4) bekezdést törölni kell.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2006. január 23-tól kell alkalmazni.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. december 21-én.